作者:葛長庚
標題:沁園春
內容:嫩雨如塵，嬌雲似織，未肯便晴。見海棠花下，飛來雙燕，垂楊深處，啼斷孤鶯。綠砌苔香，紅橋水暖，笑拈吟髭行復行。幽尋懶、就半窗殘睡，一枕初醒。消凝。次第清明。渺南北東西草又青。念鏡中勳業，韶光冉冉，尊前今古，銀髮星星。青鳥無憑，丹霄有約，獨倚東風無限情。誰知有，這春山萬點，杜宇千聲。